धूल खा रहीं 25 लाख की जिम मशीनें
ग्रामीण प्रतिभाओं को निखारने लाखों रुपए से खरीदी गईं थीं सामग्री
भास्कर संवाददाता | दमोह
ग्रामीण प्रतिभाओं को मंच देने के लिए खेल एवं युवक कल्याण विभाग ने करीब चार साल पहले जिले की 23 चयनित स्कूलों में स्थाई खेल सामग्री दी। ताकि स्कूली बच्चों के अंदर छिपी खेल प्रतिभा बाहर आ सके। इसके लिए स्कूलों में जिम मशीन, वाॅलीबाल, हॉकी, गोला, भाला दिए गए थे। एक स्कूल में करीब एक से सवा लाख रूपए तक की खेल सामग्री दी गई, लेकिन अधिकांश स्कूलों में खेल सामग्री धूल खा रही है।
हैरानी की बात तो यह है कि खेल एवं युवा कल्याण विभाग के पास हर साल खेल प्रतियोगिताएं आयोजित कराने के लिए लाखों रूपए का बजट आता है, लेकिन इसका उपयोग सही तरीके से नहीं किए जाने पर शासन की महत्वाकांक्षी योजना पर पानी फिरता नजर आ रहा है। अधिकांश स्कूलों में सामग्री अब भी कमरों में बंद है, लेकिन विभागीय अधिकारी आज तक किसी भी स्कूल का निरीक्षण करने मौके पर नहीं गए। पिछले दिनों एक स्कूल से सालों से धूल खा रही मशीन को उठवाकर बीआरसी कार्यालय में रखवा दिया गया है।
खेल सिखाने संविदा क्रीडा श्री की नियुक्ति की थी
दरअसल खेल एवं युवा कल्याण विभाग द्वारा वर्ष 2010 में विज्ञापन जारी कर चयनित स्कूलों में खेल सिखाने के लिए 23 संविदा क्रीडा श्री की नियुक्ति की थी। जिन्हें जिला स्तर पर कलेक्टर की अध्यक्षता में गठित चयन समिति द्वारा नियुक्त किया गया था। इन सभी को हर माह 500 रूपए मानदेय पर रखा गया। तीन साल तक तो इन्हें राशि दी गई, लेकिन बीते एक साल से इनकी न तो इन्हें वेतन दिया गया और न ही संविदा अवधि बढ़ाई गई। जिससे इन स्कूलों में रखी लाखों रूपए की खेल सामग्री एक साल से धूल खा रही है।
शासन स्तर का मामला
देखिए क्रीड़ाश्री की संविदा अवधि एक साल पहले समाप्त कर दी गई थी। जिससे उन्हें मानदेय नहीं मिल रहा। यह शासन स्तर का मामला है। पीके भल्ला, खेल एवं युवा कल्याण अधिकारी
इन स्कूलों में हुई थी नियुक्ति
खेल एवं युवा कल्याण विभाग द्वारा वर्ष 2010-11 में जिन स्कूलों में संविदा क्रीड़ाश्री नियुक्त किए गए थे, उनमें पटनाबुजुर्ग, इमलाई, ढिगसर, पथरिया, केवलारी, नंदरई, सीतानगर, लखरोनी, सिंगपुर, माला बम्होरी, नोहटा, फतेहपुर, बटियागढ़, मगरोन, आंजनी, खड़ेरी, तेजगढ़, हरई, माढ़नखेड़ा, भैसा, रजपुरा शामिल हैं।
खेल मंत्री को सौंपा ज्ञापन था
प्रशिक्षक न होने के कारण बच्चे भी सामग्री का उपयोग नहीं कर पा रहे हैं। हर स्कूल रखी 80 हजार से खरीदी गई जिम मशीन भी बंद शोपीस बनी धूल खा रही है। अधिकांश स्कूलों में रखी बास्केटबाल, बालीवाल, गोला, भाला, हॉकी सहित अन्य सामग्री का भी अता पता नहीं है। विभागीय अधिकारियों को भी इस बात से कोई लेना देना नहीं है कि सामग्री का क्या उपयोग हाे रहा है। क्रीड़ाश्री कपिल खरे, अतुल पन्या, अभिजीत ने बताया कि एक साल से न तो संविदा अवधि बढ़ाई गई और न ही हर माह मिलने वाले 500 रूपए मानदेय दिया गया। जिससे उनकी आर्थिक स्थिति काफी कमजोर हो गई है। एक सप्ताह पहले दमोह आई खेलमंत्री यशोधरा राजे सिंधिया को भी ज्ञापन सौंपा है।
दमोह। बनवार बम्होरी स्कूल में रखी मशीन शोपीस बन गई है।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva